Класс тулашӗнчи ӗҫ.

**Тема: Çут ҫанталӑка-упрар!**

**Сапăрлăх тĕллевĕ:**

1. Çут çанталăк илемне курма, ăна сăнама вĕрентесси.

2. Пур чĕрĕ чуна, çутçанталăка упрама вĕрентесси.

**Пĕлÿ тĕллевĕ:**

Ачасен калаçу чĕлхине малалла аталантарасси.

**Илемлĕх тĕллевĕ:**

Кайăксен , çут çанталăк сассине итлеме вĕрентесси.

**Кирлĕ хатĕрсем:** мультимеди хатĕрĕ диск «звуки природы»,видеоролик.

**Мероприяти юхăмĕ.**

**Çут çанталăк сас-чĕвне итлени**

1Ертсе пыракан: Çут тĕнчере тĕрлĕ планетăсем нумай, анчах та кун пекки урăх çук. Пĕр енче çулла пулсан, тепĕр енче хĕлле. Пĕр енче çуркунне пулсан, тепĕр енче кĕркунне.. Пĕр енче кун пулсан, тепĕр енче çĕрле. Кунта çурçĕр те, кăнтăр та, тухăç та, анăç та пур. Планета çинчи пурнăç вăрттăнлăхсенчен тата тĕлĕнтермĕшсенчен тăрать. Мĕн ятлă-ши çак планета? Паллах ку пирĕн Çĕр. Çĕр çинче чĕрĕ çут çанталăк, хĕвел çутти, сывлăш, шыв, ÿсен-тăран, чĕр чунсем тата этем. Çĕр-Аннемĕр пире тăрантарать, ĕçтерет, ăшă парать, илемĕпе килентерет. Юлашки вăхăтра пире пурне те çак Çĕре, çут çанталăка епле упраса хăварас шухăш канăç памасть.

**Видеоролик**

1Ертсе пыракан: Этем çут çанталăкăн пайĕ.Çут çанталăк пĕтсен этем те пĕтет, пурнăç та пĕтет!

***2 ача. Мĕнле хитре Тăван çĕр-шыв,***

***Уй-хир, пахча, вăрман!***

***Юхать илемлĕн юхан шыв,***

***Унта ишме аван.***

***Çапла, çак илеме, туссем,***

***Упрамалла ялан!***

2 Ертсе пыракан: Çут çанталăк пирĕн пурнăçа илем, савăнăç кÿрет. Мĕн тери савăнса итлетпĕр эпир кайăксен юррине, шыв шăнкăртатнине, вăрман шăплăхне. Чун тулли уй-хирĕпе, шыв-шурĕпе киленетпĕр. Эпир вара мĕнпе тавăратпăр? Чĕр чунсене вĕлеретпĕр, вăрмансене касатпăр, шурлăхсене типĕтетпĕр, вăрманти пушар та ытларах çынна пула пулать. Тĕрлĕ ÿсен-тăран, чĕр чун Çĕр çинчен çухалнă. 540 ÿсен-тăрана Хĕрлĕ кĕнекене кĕртнĕ. Пирĕн вара çут çанталăка упраса хăвармалла.Ҫавӑнпа та ҫакна ан ман.

3 ача.**1. Йывăç тураттисене ан хуç!**

**2.Вăрманти, уйри, улăхри чечексене ан тат!**

**3. Кайăк йăвине ан тыт!**

**4. Кăткă йăвине ан ват!**

**5. Кăвайт ан чĕрт!**

**6.Вăрманта шăп çÿре, чĕр чунсене, кайăксене ан кансĕрле!**

**(Раиса Сарпин «Илемпи юмахĕсем» кĕнеки тăрăх çырнă «Сар Чечек» инсцинировка)**

**Лĕпĕш1:** Ай, мĕнле хитре СарЧечек!

**Лĕпĕш2:** Мĕнле хитре Чечек!

**Лӗпӗш3:** Мӗнле илӗртӳллӗ Чечек!

(лӗпӗшсем вӗҫсе каяҫҫӗ)

(Ҫӗр шапипе кукӑр ураллӑ ывӑлӗ Шапашка кашни ир килеҫҫӗ, Сар Чечеке кӳрентерме,унран кулма пуҫлаҫҫӗ.)

**Шапашка:** Ква-ква, анне, пӑх-ха мӗнле хитре мар Чечек.

**Ҫӗр Шапи:** Ква-ква Шапашка, мӗнле илемсӗрЧечек!

(Чечек макӑрать)

**Шапашка:** Ква-ква-ква-квашка

Эпӗ самӑр Шапашка.

Чечек тӑрать авӑнса,

Эп ларатӑп ярӑнса. ..!

**Ҫӗр Шапи:** Ква-ква –ква,ҫук,

Ман пек хитри никам та ҫук!

Эс ниме тӑман Чечек

Хускалмастӑн вырӑнтан

Каяймастӑн эс кунтан…

(Чее Тилӗ курӑнса каять)

**Шапашка:** Анне, пӑх-ха Тилӗ! Хӑтар мана!

**Сар Чечек:** Шапашка, пытан хӑвӑртрах!

(Сар Чечек Шапашкана вилӗмрен хӗтарма пулӑшать)

**Чее Тилӗ:** Ара, ҫакӑнтах пулмалла-ҫке Шапашка.ӑҫта кайса кӗчӗ пулать?

**Шапашка:** Ниме тӑман чечек! Пӳтсӗр! Сана пула эпӗ аннесӗр тӑрса юлтӑм!

**Сар Чечек:** Шапашка, эсӗ айван, ҫамрӑк .Пурӑн ман патӑмра, аннӳсӗр выҫса вилӗн. Ман патра эсӗ ялан тутӑ пулӑн.Анчах ун пек усал ан пул, ан кӳрентер мана.

**Шапашка:** «Ан кӳрентер-и? Эп сана-и? Намӑссӑр! Пӳтсӗр,кӑтартӑп ак сана!

**Сар Чечек:** Шапашка,кай ман патӑмран ,малашне ан кил эс ман пата! Эсӗ ырӑ мӗн иккеннне ӑнланмарӑн.

(Пыл хурчӗ ырӑ шӑршӑ енне вӗҫсе килчӗ)

**Пыл хурчӗ:** Нӑр-нӑр! Епле илемлӗ СарЧечек! Епле илӗртӳллӗ Сар Чечек!

**Пыл хурчӗ:** Эпӗ сана пӗрре курсах юратса пӑрахрӑм.

**Сар Чечек:** Эсӗ те мана питӗ килӗшетӗн.

**Пыл хурчӗ:** Эпӗ сан пата кашни кунах вӗҫсе килӗп.

(Ҫак самантра вӑрмана Чӑрсӑр ача ҫитсе тухрӗ.)

**Чӑрсӑр ача:** Ман ҫул ҫинчеэсӗ ларатӑн. Татса илем-ха сана!

**Сар Чечек:** Ах, пулӑшӑр мана! Ах, пулӑшӑр мана!

(Пыл хурчӗ Сар Чечек патне васкарӗ,чӑрсӑр алӑ ҫине вирхӗнчӗ, хӑйӗн ылтӑн сӑннине тӑрӑнтарчӗ).

**Чӑрсӑр ача:**Ай-ай-ай.

(Хӑрушшӑн кӑшкӑрса килнелле тапса сикрӗ…)

**Сар Чечек:** Тавтапуҫ сана , ырӑ тусӑм, мана ҫӑлса хӑварнӑшӑн.Эпӗ сана нихӑҫан та манмӑп! Сан ҫинчен юмах ҫырӑп. Ҫав юмаха ачасене каласа парӑп.

1Ертсе пыракан: Хаклӑ ачасем! Пирӗн мероприяти хыҫҫӑн эсир ҫут ҫанталӑк патне урӑхларах куҫсемпе пӑхасса шанас килет .Уйра е вӑрманта чечек татас ,йывӑҫ тураттине хуҫас тенӗ чух эсӗ чарӑн та тӗплӗн шухӑшла:ӑна тума юрать-ши? Çут çанталăка сыхласан эсир Тӑван ҫӗршыва сыхлатӑр, хӑвӑрӑн тата ҫынсен сывлăхне упратӑр.Этем çут çанталăк пайĕ, çут çанталăк пĕтсен этем те пĕтет.

Иванова Наталья Геннадьевна,

Етĕрнери пěтěмěшле пěлÿ паракан 3-мěш вăтам шкулта

чăваш чĕлхипе литературине вĕрентекен.